钦定古今图书集成/理学汇编/字学典/第071卷 > 《黄伯思东观馀论》 > 《米元章跋秘阁法帖》
## 钦定古今图书集成/理学汇编/字学典/第071卷 > 《黄伯思东观馀论》 > 《米元章跋秘阁法帖》

唐太宗购王逸少书，使魏徵、褚遂良定真伪，我太宗
购古今书，而使王著精辨觕定为《法帖》，此十卷是也。
其间一手伪帖大半，甚者以《千字文》为汉章帝，张旭
为王子敬，以俗人学智永为逸少，如其间以子敬及
真智永为逸少者，犹不失为名帖。余尝于检挍太师
李玮第观侍中王贻永所收《晋帖》一卷，内武帝、王戎、
“谢安、陆云辈，法若篆籀，体若飞动，著皆委而弗录，独
取郗愔”两行入十卷中，使人慨叹。又刘孝孙处见柳
公权所收跋子敬《送梨帖》，然于太宗卷中辨出，乃以
逸少一帖连在后，而云又一帖，不知为逸少也。公权
唐名家，尚如此，顾何议著？今长安李氏所收《逸少帖》，
贞观所收《第一帖》著名，已非逸少真“迹馀可知矣。”独
未知徐璹。〈徐浩子能别书〉所访者何如耳。余抱疾端忧，养目
文艺，思而得之，粗分真伪，因跋逐卷末，以贻好事同
志。百年之后，必有击节赏我者。余无富贵愿，独好古
人笔札。每涤一砚，展一轴，不知疾雷之在旁，而味可
忘。尝思陶弘景愿为主书令史，大是高致，一念不除，
行年四十，恐死为蠹书鱼入金题玉躞间，游而不害。
元祐三年，维扬倦《游阁》，“襄阳漫士米芾元章书。”